02 Februarie – Koringberg
Teks: Spreuke 1; Hebreërs 12
Die fondasie van wysheid
Ons leef in ’n tyd waarin elke mens sal besef dat hy wysheid kortkom. Dit is nie ’n skande om te erken dat ons nie altyd presies weet wat die regte weg met ons ingewikkelde probleme is nie. Egte wysheid is immers nie maar net ŉ kwessie van intellek nie. Baie slim mense is onwys. Job vra reeds in Job 28: “Maar die wysheid – waar word dit gevind?” Wat sal ons hierop antwoord vanoggend? Ons hoor ’n deel van die antwoord in Spreuke 1:7 Die vrees van die HERE is die beginsel van die kennis. Hierdie is die hele trajek van die boek. Dit het te make met ons innerlike reinheid en eerlikheid en daarom met eerbied en ontsag vir die Here. Maar ’n term soos die vrees van die Here resoneer nie juis by ons vandag nie. Mense weet nie meer, voel dit nie meer, besef dit nie meer dat hulle voor die aangesig van God lewe nie.
Wysheid het egter ŉ morele kant. Dit het ’n geestelike kant. Dit het ’n bekeringskant. En daarom kan jy nooit tot ’n suiwer kennis van jouself kom – jy kan nooit ware kennis en wysheid verkry – tensy jy eers die aangesig van God aanskou het en uit die aanskoue van God tot ’n ondersoek van jouself neerdaal nie.
Die Hebreër skrywer trek ons op vorentoe deur te wys dat ons nie meer onder die ou bedeling se ‘wysheid’ is nie. Iets het met ons gebeur. Ons het gekom by die berg Sion, die stad van die lewende God, die hemelse Jerusalem, die gemeente van eersgeborenes, by die kerk, by God en by Jesus, die Middelaar van die Nuwe Testament en die bloed van die besprinkeling. By die Wysheid self! En daarom “ laat ons dankbaar wees, en so God welbehaaglik dien met eerbied en vrees. Want onse God is ‘n verterende vuur.” – Heb. 12:28-29
02 Februarie Plaaslik: barmhartigheid
12 Februarie Kerkraad vergadering
aansterk ná operasies of behandeling: Willem Pretorius
Waarom word Hy Christus, wat Gesalfde beteken, genoem?